Game Dev Tycoon

**Game Dev Tycoon** — бізнэс сымулятар кампаніі па стварэньні кампутарных гульняў. Дзеі гульні адбываюцца ў 80-х роках калі толькі пачынае разьвівацца гульнявая індустрыя. Распрацоўнікамі гульні ё браты Патрык ды Даніэль Клуґ з Greenheart Games. 29 жніўня 2013 року гульня была ўхваленая і даступная ў Steam Greenlight.

## Сюжэт
Усё пачынаецца з ґаража, у 80-х роках, дзе аднаму распрацоўніку трэба ствараць гульні, каб зарабіць грошы. Потым, стварыўшы шэдэўр, ён зможа набыць сабе офіс, дзе нойме каманду. І так, пачынаючы з простых двух-мерных гульняў і сканчаючы стварэньнем он-лайн гульняў і нават стварэньнем уласнае гульнявое кансолі, гулец дасягацьме вяршыні гульнявое індустрыі. У працэсе гульні гулец мае ствараць рухавікі для гульні, вывучаць новыя жанры, тэмы, тэхналёґіі, рэклямаваць свае гульні і г.д. Потым яму будзе прадстаўленая змога разьвіваць сваю каманду распрацоўнікаў і вывучаць новыя гульнявыя вынаходкі.

## Гульнявы працэс

Гульня пачынаецца з таго, што гульцу трэба ўвесmці назву сваёй кампаніі ls стварыць свайго пэрсанажа і даць яму імя. У пазьнейшых вэрсіях зьявілася змога абраць працягласьць гульні; цяпер гулец можа абраць 25, 30, 35 або 50 рокаў (У вэрсіі 1.4.4 гулец можа абраць толькі 30, 35, 42 рокі). На гульню гэта не ўплывае, а толькі запавольвае або пахутчае гульнявыя падзеі ў залежнасьці ад таго, што абраў гулец. Пасьля стварэньня сваёй студыі, гульцу трэба ствараць свае гульні і выпускаць іх на рынак.

Каб стварыць гульню гульцу неабходна ўвесьці назву гульні, абраць тэму, жанр і плятформу. Распрацоўка гульні праходзіць у тры этапы, у кожнай зь якой гульцу неабходна абраць слушны балянс між вобласьцямі гульні. У кожным этапе гулец можа дадаць дадатковыя кампанэнты да сваёй гульні, як стэрэа гук, нелінейны сюжэт, аркестравы саўнтрэк і шматлікае іншае. Усе гэтыя дадатковыя змогі гульцу будуць даступныя ў залежнасьці ад таго, як ён разьвівае сваю кампанію. Калі, напрыклад, гулец распрацоўвае шмат РПҐ гульняў, то яму будуць даступныя нелінейны сюжэт, складаныя мімікі пэрсанажаў, дыялёґавае дрэва, маральны выбар і шматлікае іншае. У працэсе стварэньня гульні гулец зарабляе балы дызайну й тэхналёґіі. Менавіта іх балянс зробіць гульню пасьпяховаю. Таксама гулец зарабляе балы дасьледаваньня й баґі, якія яму варта выпраўляць.

Пасьля стварэньня гульні яна адпраўляецца на рынак. На пасьпяховасьць продажу ўплываюць наступныя фактары: ацэнка гульні, ажыятаж, жанр / тэма, плятформа, шторочная выстава гульняў, колькасьць фанатаў, якасьць гульні і выпадковыя падзеі.

## Гульнявыя этапы
### Першы офіс
Гулец пачынае з свайго першага офісу – ґаража. Таксама ён мае толькі адзінага вытворца, які можа ствараць толькі інды-гульні і выконваць маленькія кантракты. Мэта гэтага этапу заключаецца ў тым, што гулец мусіць зарабіць свой першы мільён.

### Другі офіс
Гулец, набыўшы свой другі офіс, ужо можа стварыць сваю каманду да 4 працоўнікаў. Ён можа ёю кіраваць, разьвіваць і даваць асобныя заданьні. На гэтым этапе гульцу, акрамя выпуску добрых гульняў, трэба разьвіваць сваю каманду і заахвочваць яе. Гульцу будуць даступныя гульні й кантракты сярэдняга маштабу.

### Трэці офіс
На трэцім і найвялікшым офісе гульцу ў працэсе розьвітку будуць даступныя ўсе іншыя магчымасьці гульні. Гулец можа ствараць гульні ды выконваць кантракты ўсіх маштабаў, а таксама атрымае доступ да лябараторыі, дзе можа праводзіць мноства гульнявых дасьледаваньняў і стварыць сваю гульнявую кансоль.

## Дасягненьні
У гульні прысутнічаюць дасягненьні, усяго іх 33.

## Барацьба з пірацтвам
Распрацоўнікі Game Dev Tycoon вырашылі правесьці адзін экспэрымэнт і пажартаваць з тымі, хто любіць пампаваць пірацкія гульні. «Праз пару хвіляў пасьля таго, як мы пачалі афіцыйныя продажы Game Dev Tycoon, мы адразу ж выпусьцілі ў сетку ламаную вэрсію гульні, што ё амаль што ідэнтычнаю з ліцэнзаванаю вэрсіяю гульні, з адною важнаю розьніцаю». На карыстальнікаў пірацкае вэрсіі гульні чакаў нечаканы і непрыемны сюрпрыз – празь некаторы час, пасьля добрага пачатку, віртуальная студыя сутыкнулася з праблемаю велізарнага ўзроўню пірацтва, што прыводзіць яе да банкруцтва. На форумах пачалі зьяўляцца душашчыпальныя паведамленьні піратаў, якія прахалі ў распрацоўнікаў і іншых карыстальнікаў парады, як жа пераадолець высокі ўзровень пірацтва ў гульні. Таксама экспэрымэнт паказаў, што пасьля першага дня рэлізу, гульню набылі толькі 214 карыстальнікаў; іншыя 3104 спампавалі ламаную вэрсію гульні.

## Цікавыя факты
У гульні назвы ўсіх гульнявых студыяў, кампаніяў і назвы гульнявых плятформаў і кансоляў, былі трошкі перайменаваныя. Напрыклад: Sony перайменавалі на Vonny, Microsoft – Mirconoft, Apple – Grapple, Sega – Vena, Nintendo – Ninvento, NES – TES, PlayStation – PlaySystem. Гэта зьвязана з тым, што распрацоўнікі ня мелі ліцэнзію ўжываць сапраўдныя назвы ў сваёй гульні.

## Вонкавыя спасылкі
* Афіцыйны сайт распрацоўнікаў
* Старонка гульні Steam Greenlight
* Game Dev Tycoon wiki анґел.

Катэгорыя:Гульні пад Windows
Катэгорыя:Эканамічныя сымулятары